
  O knihe


  Hry so slovíčkami sú ako hry s láskou či samotou. Niekedy nikto nevyhrá, neudeľujú sa žiadne medaily a diplomy. So slovami sa dá opísať či priamo vykresliť naozaj veľa a už názov tejto knihy hovorí o knihe samotnej. Bezvýznamná, alebo Bež, významná? O význame dospievania na akejkoľvek úrovni, ako i o samotnej existencií je najnovšia kniha Márie Novákovej.


  Význam možno získať, alebo sa s ním narodiť. Len málokto sa k nemu dostane čakaním. Nikto nie je bez chyby a často práve tí, čo majú chýb najviac, sa najľahšie pamätajú. A nielen v zlom. Preskúmajte svet krátkych, rýmovaných príbehov, v ktorých bojuje láska s nenávisťou, dobrá spoločnosť so samotou a reálny svet s tým, ktorý je v každom človeku tak trochu iný.


  Namiesto úvodu


  Ak ťa bolí pri srdci,


  znamená to že ho máš,


  napriek tomu že smúti,


  ďalej lásku rozdávaš.


  Bež, významná


  Nová pieseň hrá v mojom prehrávači,


  o radosti ktorá je v každom z nás,


  ide len potichu ale aj tak mi to stačí,


  všetko je nádherné a netreba vrátiť čas.


  



  Striedajú sa v nej speváčky krásne,


  prvá je z detského domova,


  druhá píše texty trochu otázne,


  už tretíkrát je z nej vdova.


  



  Spievajú o rozkvitnutých lúkach,


  po ktorých v piesni nikto nešliape,


  skutočnosť je prechod žihľavou v mukách,


  boľavé nohy celkom zodraté.


  



  Refrén je o tom, ako si oči otvoriť,


  aj keď niekedy vidia viac beznádeje,


  od smútku a problémov sa odpojiť,


  prebudiť v sebe čo nás dopredu ženie.


  



  Na ďalší deň ju pustím znova,


  aj keď je vraj bezvýznamná,


  na ráno, keď skončila nočná mora,


  začína pieseň „Bež, významná!“

